《一月往返两经飞来寺》
明代·梁元柱

重过山寺赋离骚，笑杀山僧复拥旄。敢是寻盟于气象，却将幽意问松涛。

山花别我犹馀黛，江柳迎人未著绦。此地清缘应不浅，莫教层磴任蓬蒿。

作者简介：梁元柱（一五八九 — 一六三六），字仲玉，号森琅。顺德人。明熹宗天启二年（一六二二）进士，初授翰林院庶吉士，拔选陕西道御史。以疏参东厂魏忠贤，忤旨夺官归里。乃构堂于粤秀山麓，颜曰“偶然”。毅宗崇祯元年（一六二八），召补福建道御史。三年，监北京乡试。旋奉敕按云南，便道归省，连遭父母之丧，起补广西参议，未赴而病卒。有《偶然堂集》四卷。事见罗孙耀撰墓志铭、吴元翰撰行状。清黄培彝修康熙十三年刊《顺德县志》卷八、清道光《广东通志》卷二八三有传。